Kobben-klassen

Kobben-klassen diesel-elektriske ubåter (Type 207) ble bygget for Kongelig Norsk Marine i tidsrommet 1961 til 1967 og utgjorde en del av Flåteplanen av 1960 om fornyelse av den norske krigsflåten.Kobben-klassen skulle fornye ubåtvåpenet, som på begynnelsen av 1960-tallet fortsatt besto av båter fra den andre verdenskrig. Disse var mest å regne som overflatefartøy som kunne dykke, og var større, havgående fartøyer i stedet for fartøy tilpasset kystoperasjoner.
I alt ble det levert 15 båter i Kobben-klassen til Norge. Klassen ble oppkalt etter Norges første undervannsbåt, «Kobben», fra 1909.
Før undervannsbåtvåpenet fikk levert de nye båtene, lånte man den tyske Type 201-ubåten «U3» for å evaluere ubåttypen og for å forberede norske mannskaper på de nye båtene. Mens båten var i Norge, ble også denne kalt «Kobben». 
Kobben-klassen er en videreutviklet utgave av den tyske Type 205-klassen, tilpasset den norske marinens behov i henhold til erfaringene man fikk i forbindelse med lånet av Type 201-ubåten.
Kobben-klassen hadde en operativ dykkerdybde på 186 m i fredstid.
Ni av ubåtene i Kobben-klassen ble i perioden 1985 til 1993 forlenget med to meter og modernisert. Den første båten som ble modernisert var KNM «Sklinna» som hadde kommandoheis 9. januar 1989. Oppgraderingen inkluderte blant annet sensorer, navigasjonsutstyr og kommunikasjonsutstyr. Dessuten fikk man større ferskvannstank og dusj ombord.


== Avhending ==
Planen var at seks av de rekondisjonerte ubåtene i Kobben-klassen skulle være i fortsatt tjeneste til omtrent 2010. De tre øvrige ble solgt til Danmark i perioden 1989 til 1991, sammen med KNM «Kaura», som ikke var blitt modernisert og som ble solgt som delebåt. I Danmark ble ubåtene brukt fram til og med 2004.Men med et endret trusselbilde og stadige nedskjæringer og omprioriteringer i det norske forsvaret, valgte man å sette Kobben-klassen ut av drift til fordel for ubåtene i den langt nyere Ula-klassen. Kobben-klassen ble derfor gradvis satt i opplag, de fleste på 1990-tallet.I 1998 ble KNM «Utstein» overført til Marinemuseet i Horten, hvor den nå står på land utendørs som museumsbåt.
I perioden 2002 til 2004 ble fem av de moderniserte Kobben-ubåtene gitt til Polen, den ene som delebåt. Før overføringen ble ubåtene gitt en teknisk overhaling og polsk ubåtpersonell ble utdannet i Norge.De øvrige ubåtene i Kobben-klassen er blitt hugget eller senket.


== Båter ==
S-315 KNM «Kaura» (1965)
Overtatt av Danmark i 1991 som delebåt, skroget hugget i 1992.
S-316 KNM «Kinn» (1964)
Senket i Bjørnafjorden i 1990
S-317 KNM «Kya» (1964)
Rekondisjonert og overtatt av Danmark i 1991 under navnet Springeren. Utfalset 25. november 2004. Utstilt ved Langelandsfortet (Danmark).
S-318 KNM «Kobben» (1964)
Rekondisjonert. Overtatt av Polen i 2001 som delebåt
S-319 KNM «Kunna» (1964)
Rekondisjonert. Overtatt av Polen i 2004 under navnet Kondor
S-300 KNM «Ula» (1965)
Byttet navn til «Kinn» i 1988. Hugget opp i 1998. Tårnet ble i ettertid satt opp utenfor Dora i Trondheim.
S-301 KNM «Utsira» (1965)
Hugget opp i 1998
S-302 KNM «Utstein» (1965)
Overført til Marinemuseet i Horten i 1998. Står i dag på land som museumsbåt
S-303 KNM «Utvær» (1965)
Rekondisjonert og overtatt av Danmark i 1989 under navnet SS332 Tumleren utgått 17. august 2004, skrotet.
S-304 KNM «Uthaug» (1965)
Rekondisjonert og overtatt av Danmark i 1990 under navnet «S323 Sælen». Står i dag på land ved Marinestasjon København.
S-305 KNM «Sklinna» (1966)
Rekondisjonert i 1989 og byttet til S-314 i forbindelse med dette. Hugget opp i 2001
S-306 KNM «Skolpen» (1966)
Rekondisjonert. Overtatt av Polen i 2002 under navnet Sęp
S-307 KNM «Stadt» (1966)
Hugget opp i 1989
S-308 KNM «Stord» (1967)
Rekondisjonert. Overtatt av Polen i 2002 under navnet Sokół
S-309 KNM «Svenner» (1967)
Rekondisjonert. Overtatt av Polen i 2003 under navnet Bielik
		
		
		
		


== Referanser ==


== Litteratur ==
Kobbenklasse undervannsbåt 1964-2002, et temahefte utgitt av Marinemuseet i Horten des. 2005 (3000 eksemplarer i opplag)